আমি একজন সাধারণ মানুষ, আমার ভাবনায় কিছুই যাবে আসবে না। তবে অনেক অনিয়মই আমি দেখি। এই তো গত কয়েকদিন আগেও আমার নিজের ন্যায্য নাগরিক অধিকার এর কাজটিতেও আমাকে ঘুষ দিতে অথবা বলতে পারেন বাধ্য হয়েছিলাম দিতে। সে সময় নিজেকে বড্ড ছোট লেগেছিল- আমি অপরাধী। কেউ বিশ্বাস আর নাই বিশ্বাস করেন- আমি দিতে বাধ্য হয়েছিলাম শুধুমাত্র আমার পরিবারের দিকে বিবেচনা করে। একজন সরকারী অফিসার এর কক্ষে আমার জন্য বসার জায়গা নেই, দাঁড়িয়ে ছিলাম। সময়মত দায়িত্বপ্রাপ্ত সরকারী কর্মচারীটি টেবিল এ নেই দেখে আমাকে অফিস এর পরও তিন ঘণ্টা সে অফিসের বাইরে দাঁড়িয়ে থাকতে হয়েছিল। আমি সাধারণ বলে আমার বেলায় এরকম আর একজন টিভি সেলিব্রেটি আসার সাথে সাথে সরকারী ভদ্রলোক নিজেও দাঁড়িয়ে গেলো! সাথে সাথে উপস্থিত সবাই। মুহূর্তের মধ্যে উনি উনার কাজটি করে চলে গেলেন সাথে পেলেন চায়ের আমন্ত্রণ। আর সে কাজটি সম্পন্ন করতে আমার লেগেছে পাক্কা চারদিন। আমি অর্বাচীন বোকার মতন শুধু তাকিয়ে তাকিয়ে দেখেই গেলাম। এ দেশের একজন সাধারণ নাগরিক হওয়া যে কতটা কষ্টের তা যদি এ দেশের সমাজ ব্যবস্থায় যারা আছেন। তারা সবাই একটু বুঝতেন অথবা আমাদের মতন সাধারণের পরিস্থিতিতে এসে নিজেকে বিচার করতেন। তাহলেই অনেক অনেক সমস্যার সমাধান হয়ে যেত বলে কেন জানি আমার কাছে মনে হয়। এক প্রকার জিম্মি হয়েই আছি আমরা যেন সরকারী অথবা বেসরকারি অনেক প্রতিষ্ঠানের সবার কাছে। এ ক্ষেত্রে নেতা-নেত্রীদের দোষ দিয়ে আসলে লাভ নেই। পুরো সমাজের সবার উপরই এ দায় বর্তায়। সব খারাপের মাঝেও ভালো লোকজন আছে বলেই নগণ্য সংখ্যায় সমাজের বিশৃঙ্খলা এখনও চরম অবস্থায় পৌঁছেনি। তবে তা হতে কতক্ষন!